Készítsünk palackkertet otthon!
A palackkerthez nem kell sok kellék, elég egy 5 literes befőttes üveget, egy zacskó virágföldet, egy csipeszt, némi...
A palackkerthez nem kell sok kellék, elég egy 5 literes befőttes üveget, egy zacskó virágföldet, egy csipeszt, némi kavicsot és néhány kis növésű (mini vagy midi a hivatalos megnevezésük ezeknek) növényt beszerezni hozzá.

A mini üvegházat tarthatjuk a legszárazabb lakásban is, hiszen speciális mikroklíma alakul ki az üvegen belül, így a növények szépen és egységesen fejlődnek majd. Ezért tarthatunk páfrányokat, orchideákat vagy épp húsevő növényt akár egy panellakásban is.

Válogassunk össze 5-6 különböző fajta mini növényt, lehet közte futó és színes levelű egyaránt, de az fontos, hogy a növények fény- és vízigénye egyforma legyen.
Ha sikerült a növényeket összeválogatni, töltsük meg félig földdel az elfektetett befőttesüveget. Érdemes a virágföld alá egy réteg vízelvezető drén-réteget (apró szemű kavicsot vagy agyag granulátumot) fektetni, így elkerülhetjük, hogy a locsoláskor az összegyűlt víz megálljon a növények alatt.

 

Ezután már csak a növényeket kell egy csipesz segítségével beültetni a palackkertbe. Fontos, hogy rendesen, mélyen ültessük be a növényeket. Végül már csak a dekorálás van hátra: tegyünk néhány kisebb faágat vagy természetes kavicsot a palackkertbe, így valódi mini üvegházat és kiskertet hozhatunk létre. A palackkert gondozása egyszerű, mindössze megfelelő mennyiségű vízről kell gondoskodnunk, és néha kicserélni a szűkös helyet kinövő növényeket.

Kovács Erika
viragcenter.hu
kiskert Otthon locsolás víz növény orchidea üveg virágföld föld lakás